Коњи су пре појаве парних машина и мотора са унутрашњим сагоревањем значили имање. Домаћини су се својски трудили да коњска опрема буде што раскошнија и квалитетнија, а саме животиње су редовно тимарене и одржаване. Поједини становници су их волели као равноправног члана породице. Коњи су се користили за вршај на гумнима од средњег века па све до после Првог светског рата. Имали су значајну улогу у ратним походима српског народа кроз векове. Кнез Милош је 1836. наредио да се пашњаци ограђују за испашу коња. На шаранске ливаде довођени су и коњи из околних села на испашу. Касније, током Балканских и Првог светског рата, коњи су са становништвом прошли све недаће, а поједини су са власницима преживели и Албанску голготу.